អ៊ុយក្រែន​ថា​រុស្ស៊ី​វាយ​ប្រហារ​នៅ​ជិត​រោងចក្រ​នុយក្លេអ៊ែរ ខណៈ​ខ្លួន​ត្រៀម​ប្រារព្ធ​ទិវា​ឯករាជ្យ
អភិបាល​តំបន់​លោក Valentyn Reznichenko បាន​និយាយ​ថា ការ​វាយ​ប្រហារ​ដោយ​រ៉ុក្កែត​របស់​រុស្ស៊ី​បាន​ប៉ះ​ចំ​តំបន់​នៅ​ភាគ​ខាង​លិច​រោងចក្រ​ថាមពល​នុយក្លេអ៊ែរ Zaporizhzhia។ លោក Reznichenko ថា រ៉ុក្កែត​ទាំង​នោះ​បាន​ប៉ះ​ចំ​ផ្ទះ​ប្រជាពលរដ្ឋ សាលា​មត្តេយ្យ​មួយ​កន្លែង និង​ហាង​មួយ​ចំនួន។
ប្រទេសអ៊ុយក្រែនបានរាយការណ៍ថាប្រទេសរុស្ស៊ីបានធ្វើការវាយប្រហារថ្មីតាមផ្លូវអាកាសនៅថ្ងៃចន្ទនេះនៅជិតទីតាំងរោងចក្រថាមពលនុយក្លេអ៊ែរ Zaporizhzhia។ ការលើកឡើងរបស់អ៊ុយក្រែននេះបានធ្វើឡើង ស្របពេលដែលប្រធានាធិបតីអ៊ុយក្រែនលោក Volodymyr Zelenskyy បានព្រមានថារុស្ស៊ីអាចធ្វើសកម្មភាពណាមួយនៅពេលដែលអ៊ុយក្រែនកំពុងត្រៀមប្រារព្ធទិវាឯករាជ្យរបស់ខ្លួន។ អ៊ុយក្រែននឹងប្រារព្ធទិវាឯករាជ្យរបស់ខ្លួននៅថ្ងៃពុធខាងមុខ។ អភិបាលតំបន់លោក Valentyn Reznichenko បាននិយាយថា ការវាយប្រហារដោយរ៉ុក្កែតរបស់រុស្ស៊ីបានប៉ះចំតំបន់នៅភាគខាងលិចរោងចក្រថាមពលនុយក្លេអ៊ែរ Zaporizhzhia។ លោក Reznichenko ថា រ៉ុក្កែតទាំងនោះបានប៉ះចំផ្ទះប្រជាពលរដ្ឋ សាលាមត្តេយ្យមួយកន្លែង និងហាងមួយចំនួន។ កន្លងមក រុស្ស៊ីនិងអ៊ុយក្រែនបានចោទប្រកាន់គ្នាទៅវិញទៅមកទាក់ទិននឹងការបាញ់ផ្លោងម្ដងហើយម្ដងទៀតនៅជិតរោងចក្រនុយក្លេអ៊ែរនោះ។ អ៊ុយក្រែនបានស្នើអង្គការសហប្រជាជាតិនិងអង្គការអន្តរជាតិផ្សេងៗឱ្យបង្ខំរុស្ស៊ីឱ្យចាកចេញពីរោងចក្រនោះ។ រុស្ស៊ីបានត្រួតត្រារោងចក្រនោះតាំងពីខែមីនាមក បើទោះបីជាអ្នកបច្ចេកទេសអ៊ុយក្រែននៅធ្វើជាអ្នកប្រតិបត្តិការលើរោងចក្រនោះក៏ដោយ។ សេតវិមានប្រធានាធិបតីអាមេរិកបានបញ្ជាក់ថា ប្រធានាធិបតីសហរដ្ឋអាមេរិកលោក Joe Biden ប្រធានាធិបតីបារាំងលោក Emmanuel Macron អធិការបតីអាល្លឺម៉ង់លោក Olaf Scholz និងនាយករដ្ឋមន្ត្រីចក្រភពអង់គ្លេសលោក Boris Johnson បានពិភាក្សាគ្នាអំពីស្ថានការណ៍នេះនៅក្នុងការសន្ទនាតាមទូរស័ព្ទកាលពីថ្ងៃអាទិត្យ។ សេចក្ដីថ្លែងការណ៍របស់សេតវិមានថា មេដឹកនាំទាំង ៤ រូបបានពិភាក្សាគ្នាអំពី «តម្រូវការចាំបាច់នៅក្នុងការបញ្ចៀសមិនឱ្យមានប្រតិបត្តិការយោធាណាមួយនៅជិតរោងចក្រនោះ និងសារៈសំខាន់នៃការមានទស្សនកិច្ចរបស់ទីភ្នាក់ងារថាមពលបរមាណូអន្តរជាតិ (IAEA) ឱ្យបានកាន់តែឆាប់តាមដែលអាចធ្វើបានដើម្បីពិនិត្យឱ្យបានច្បាស់នូវស្ថានភាពនៃប្រព័ន្ធសុវត្ថិភាព [នៅរោងចក្រនោះ]»។ កាលពីយប់ថ្ងៃអាទិត្យ លោក Zelenskyy បានបញ្ជាក់នៅក្នុងសុន្ទរកថារបស់លោកថា លោកបាននិយាយជាមួយនឹងលោក Macron អំពី «ការគំរាមកំហែងទាំងអស់» ដែលបង្កឡើងដោយរុស្ស៊ី និងថា សារស្រដៀងគ្នានេះដែរត្រូវបានបញ្ជូនទៅកាន់អគ្គលេខាធិការអង្គការសហប្រជាជាតិលោក Antonio Guterres និងប្រធានាធិបតីតួកគីលោក Recep Tayyip Erdogan៕